
1. Situaţia din Irak

 

Secretarul american de stat, Colin Powell, a apreciat, la 25 mai a.c., că în Irak trebuie acordată prioritate chestiunilor care pot fi realizate şi nu celor care sunt dorite, făcând referire la cererile opoziţiei democrate americane referitoare la implicarea NATO pe teritoriul irakian. "Dintre cele 26 de state NATO, 16 sunt deja prezente în Irak, dar nu există un contingent NATO de anvergură care să fie pregătit să se deplaseze pe teritoriul acestei ţări. Preşedintele George W. Bush trebuie să acorde prioritate lucrurilor care pot fi puse în aplicare şi nu doar celor care sunt de dorit", a declarat C. Powell, care şi-a exprimat speranţa că unele state NATO, cum ar fi Franţa sau Germania, care nu vor să contribuie militar în Irak, vor oferi ajutoare de alt tip. "Nu am ignorat NATO, însă, pentru moment, trebuie (...) să obţinem o nouă rezoluţie ONU şi să transferăm suveranitatea irakienilor, la 1 iulie 2004. La acea dată, când un nou guvern irakian interimar va prelua controlul ţării, irakienii îşi vor îndrepta atenţia spre Bagdad şi vor atribui responsabilitatea propriilor lor lideri. Acest lucru va contribui la îmbunătăţirea securităţii pentru că, de la momentul respectiv, atacurile vor avea loc împotriva guvernului poporului irakian", a precizat oficialul american. 

Colin Powell a afirmat că Executivul irakian, la formarea căruia contribuie emisarul ONU, Lakhdar Brahimi, va fi "reprezentativ şi va include toate grupurile etnice din Irak". Cea mai gravă eroare comisă în Irak este, în opinia secretarului american, faptul că SUA au subestimat amploarea rezistenţei cu care s-au confruntat după eliberarea ţării. De asemenea, Colin Powell a mai afirmat că Statele Unite vor coordona acţiunile lor militare cu viitorul guvern irakian, dar a precizat că acest lucru nu pune în pericol dreptul forţelor americane de a se apăra. "În mod evident, vom ţine cont de tot ceea ce s-ar putea spune la nivel militar sau politic. Totuşi, dacă se dovedeşte că forţele americane se apără sau că sunt pe cale să-şi îndeplinească misiunea într-un mod care nu este în întregime conform cu ceea ce Guvernul interimar irakian ar putea dori la un moment dat, trupele SUA rămân sub comandă americană", a mai precizat oficialul american. 

Aceste declaraţii se distanţează de afirmaţiile premierului britanic, Tony Blair, principalul aliat al Statelor Unite în Irak, care a precizat că irakienii ar trebui să aibă ultimul cuvânt în domeniul militar.

*

La 25 mai a.c., preşedintele francez, Jacques Chirac, i-a declarat omologului său american, George W. Bush, că recentul proiect de rezoluţie al SUA privind Irakul reprezintă o bună bază de discuţii, dar că negocierile trebuie continuate în vederea definirii responsabilităţilor viitorului guvern irakian. De asemenea, şeful statului francez a subliniat că proiectul "include puncte pozitive, dar şi aspecte care trebuie dezbătute în continuare, astfel încât rezoluţia să transmită o clară perspectivă politică a Irakului". El a afirmat că trebuie stabilite responsabilităţile viitorului guvern irakian în controlarea resurselor petroliere ale ţării, ca şi în domeniul securităţii şi trebuie definit mandatul forţei multinaţionale. 

Preşedintele american, George W. Bush, a declarat că urmăreşte aceleaşi obiective ca şi omologul său francez, Jacques Chirac, în legătură cu viitorul Irakului. "Avem acelaşi obiectiv. Un Irak liber, stabil şi paşnic", a afirmat liderul american. 

Proiectul de rezoluţie stabileşte că forţa multinaţională va avea autoritatea să ia toate măsurile necesare pentru menţinerea securităţii şi stabilităţii în Irak pentru un mandat de un an, care va fi revăzut la finalul acestei perioade sau la cererea guvernului irakian. 

Şi Germania consideră acest proiect baza unui consens în cadrul Consiliului de Securitate ONU, a precizat, la Berlin, ministrul german al afacerilor externe, Joschka Fischer. "Desigur, va trebui să aşteptăm raportul sau propunerile trimisului special ONU în Irak, Lakhdar Brahimi, înainte de finalizarea rezoluţiei, dar cred că există un bun punct de plecare pentru a încerca să obţinem un consens", a apreciat J. Fischer. 

În schimb, ministrul rus al afacerilor externe, Serghei Lavrov, a declarat că Rusia nu va examina proiectul de rezoluţie decât după prezentarea raportului lui L. Brahimi. Anterior, Rusia a afirmat că are o serie de nelămuriri referitoare la proiectul anglo-american de rezoluţie ONU privind Irakul şi a apreciat că acest document trebuie refăcut. "Examinarea proiectului prezentat de Statele Unite şi Marea Britanie nu este decât în stadiul iniţial, iar documentul ridică multe întrebări, nu doar pentru Rusia, ci şi pentru ceilalţi membri ai Consiliului de Securitate ONU", a declarat un responsabil al Ministerului rus de Externe. 

Guvernul Chinei a anunţat că analizează proiectul de rezoluţie prezentat la ONU şi care prevede un transfer de suveranitate în Irak înainte de 30 iunie şi acordarea de atribuţii extinse forţelor coaliţiei. "Examinăm proiectul de rezoluţie propus de americani şi britanici, iar China va lua parte în continuare la deliberările şi consultările de la Naţiunile Unite, adoptând o atitudine pozitivă şi constructivă", a declarat purtătorul de cuvânt al Ministerului de Externe, Liu Jianchao, care a adăugat că şeful diplomaţiei chineze, Li Zhaoxing, a discutat chestiuni referitoare la acest document cu omologii săi din Statele Unite şi Rusia.

La Bagdad, preşedintele în exerciţiu al Consiliului de guvernare de tranziţie, Ghazi al-Yauar, şi-a exprimat rezervele în ceea ce priveşte proiectul de rezoluţie prezentat la ONU de Statele Unite şi Marea Britanie, în special în legătură cu menţinerea trupelor străine în Irak. "Este mai puţin decât dorim noi. Sperăm că, având în vedere că este un proiect, rezoluţia va ţine cont de opiniile Consiliului de guvernare. Vrem ca Fondul de dezvoltare al Irakului (în prezent gestionat de Statele Unite) să fie administrat de irakieni şi nu vrem ca Irakul să fie un simplu participant", a subliniat oficialul irakian.

2. Aspecte privind terorismul internaţional

 

Oficiali ai Casei Albe au anunţat, la 26 mai a.c., că Statele Unite au intrat într-o perioadă de pericol deosebit din cauza ameninţărilor teroriste împotriva unor evenimente importante, până în ianuarie 2005. "Traversăm o perioadă de pericol grav, iar responsabilii noştri pentru sporirea măsurilor de securitate şi cei din Departamentul pentru Securitate Internă vor fi în alertă 24 de ore din 24, şapte zile din şapte, pentru a face faţă ameninţărilor teroriste de pe teritoriul Statelor Unite", a declarat purtătorul de cuvânt al preşedintelui american, Scott McClellan. "În următoarele luni vor avea loc evenimente de mare importanţă, care, deşi nu au fost desemnate drept ţinte de serviciile noastre de informaţii, constituie, cu siguranţă, potenţiale obiective pentru terorişti", a mai precizat el. 

S. McClellan a amintit în acest sens lucrările summit-ului G8 de la Sea Island (Georgia), din perioada 8-10 iunie, aniversarea a 60 de ani de la Debarcarea din Normandia, la 6 iunie, sărbătorirea Zilei Independenţei, la 4 iulie, Convenţiile Partidului Democrat, la sfârşitul lunii iulie şi cele ale republicanilor, la sfârşitul lunii august, alegerile prezidenţiale de la 2 noiembrie şi învestirea noului preşedinte al statului, în ianuarie 2005. 

Totuşi, secretarul american pentru Securitate Internă, Tom Ridge, a afirmat, anterior, că o sporire imediată a nivelului alertei teroriste nu este necesară, deşi Statele Unite se vor confrunta cu ameninţări teroriste în următoarele luni. "Nu se intenţionează, la ora actuală, ridicarea nivelului de alertă", a afirmat T. Ridge. Serviciile de securitate americane au anunţat că dispun de informaţii credibile care indică un risc ridicat de comitere a unui atentat terorist de proporţii pe teritoriul Statelor Unite, în vara acestui an. "Datele pe care le-am primit în ultimele săptămâni sunt o nouă serie de ameninţări generale, imprecise, la adresa Statelor Unite", a subliniat Tom Ridge. "Cu toate acestea, vigilenţa trebuie sporită, a menţionat el, datorită numeroaselor evenimente importante care vor avea loc în acest an electoral". 

Nivelul alertei teroriste este, în prezent, "ridicat" (galben), după ce, în perioada sărbătorilor de la sfârşitul anului 2003, a fost modificat la "foarte ridicat" (portocaliu). Nici un atentat terorist nu a avut loc în acea perioadă. 

*

Statele Unite au anunţat, la 26 mai a.c., la Viena, cu prilejul unei reuniuni a responsabililor Agenţiei Internaţionale a Energiei Atomice (AIEA), că vor aloca 450 de milioane de dolari pentru un program mondial destinat combaterii proliferării nucleare şi a fabricării bombelor radiologice de către terorişti. Secretarul american al energiei, Spencer Abraham, a declarat că acest program prevede, în colaborare cu Rusia, în primul rând "repatrierea în Statele Unite a întregii cantităţi de uraniu îmbogăţit de origine rusă (UHE) până la sfârşitul anului 2005". 

Uraniul, utilizat drept combustibil nuclear, poate fi folosit la fabricarea de arme nucleare sau bombe radiologice, dispozitive care conţin substanţe radioactive dispersate de explozivi convenţionali. Bomba radiologică, care poate fi fabricată şi cu ajutorul izotopilor radioactivi slabi utilizaţi în industrie sau spitale, este considerată armă teroristă pentru că face un număr destul de mare de morţi şi provoacă panică în rândul populaţiei ameninţate de radioactivitate. "În urmă cu o sută de ani, autorităţile erau nevoite să-şi facă griji din cauza anarhiştilor care puteau detona o bombă într-o piaţă publică, însă acum trebuie să-i împiedicăm pe terorişti să detoneze un dispozitiv care conţine substanţe nucleare. Trebuie să ne preocupe aceşti nebuni a căror ambiţie este să distrugă o capitală mondială", a menţionat S. Abraham. 

Conform mass-media americane, serviciile americane de spionaj au furnizat responsabililor de la Washington noi informaţii referitoare la planificarea unui atentat major, posibil cu bombă radiologică, în Statele Unite, în timpul acestei veri. Recent, preşedintele american, George W. Bush, a apreciat că o bombă radiologică reprezintă riscul terorist cel mai grav la care sunt expuse Statele Unite.

Programul american a fost creat după dezvăluirile referitoare la traficul nuclear controlat de cercetătorul pakistanez Abdul Qadeer Khan, care a recunoscut, în februarie a.c., că a vândut secrete nucleare Iranului, Libiei şi Coreii de Nord. "Aceste scurgeri de informaţii coroborate cu atentatele de la 11 septembrie şi cu cele comise recent la Madrid ne determină să presupunem că «statele periculoase» şi teroriştii (...) sunt decişi să-şi atingă obiectivele", a concluzionat secretarul american al energiei. 

Directorul general AIEA, Mohamed ElBaradei, a calificat iniţiativa americană drept o etapă crucială care urmăreşte să protejeze întreaga lume de terorismul nuclear. "Cheia luptei împotriva proliferării nucleare constă în controlul materialelor de acest tip", a adăugat directorul AIEA, care a precizat că 100 de instalaţii nucleare din 40 de state dispun de uraniu îmbogăţit.

*

Pe de altă parte, Ministerul britanic de Externe a avertizat, la 30 mai a.c., asupra riscului de comitere a unor noi atentate teroriste în Arabia Saudită, planurile acestora aflându-se în faza finală de pregătire. "Credem în continuare că teroriştii rămân decişi să comită noi atacuri în Arabia Saudită, iar acestea ar putea fi deja în faza finală de pregătire", se arată într-un comunicat dat publicităţii de "Foreign Office", după atacul care a avut loc asupra unui complex rezidenţial din oraşul saudit Khobar, la 29 mai. "Îi sfătuim pe britanici să renunţe la orice călătorie care nu este strict necesară în Arabia Saudită, în această ţară existând un risc ridicat de atacuri teroriste", se adaugă în comunicatul "Foreign Office".

 

3. Raportul anual al organizaţiei Amnesty International

Guvernele şi grupările armate au lansat un adevărat război împotriva valorilor universale şi drepturilor omului, se arată într-un comunicat dat publicităţii, la 26 mai a.c., de organizaţia Amnesty International, cu ocazia prezentării raportului său anual. 

În raportul Amnesty International se menţionează că violenţele comise de grupările armate şi sporirea abuzurilor autorităţilor guvernamentale au condus, împreună, la cele mai grave încălcări ale drepturilor omului şi dreptului umanitar din ultimii 50 de ani, provocând o creştere a neîncrederii, temerilor şi diviziunilor. "Atacurile violente, crude, criminale ale grupărilor armate, precum Al-Qaeda, constituie o ameninţare reală la adresa securităţii indivizilor, pe tot globul. Le condamnăm în cei mai duri termeni, pentru că sunt infracţiuni grave, sancţionate de orice sistem de drept intern sau internaţional, de multe ori calificate chiar precum crime de război sau crime împotriva umanităţii", a declarat Irene Khan, secretarul general al Amnesty International. 

Organizaţia condamnă grupările armate responsabile de atrocităţi precum atacul de la Madrid, de la 11 martie 2004, sau atacul cu bombă asupra sediului misiunii Naţiunilor Unite din Irak, de la 19 august 2003, în care a fost ucis Înaltul responsabil pentru drepturile omului, Sergio Vieira de Mello. 

Violenţele asupra civililor şi instituţiilor menite să ofere soluţii pentru rezolvarea conflictelor şi situaţiilor de insecuritate, cum ar fi Naţiunile Unite sau Comitetul Internaţional al Crucii Roşii, constituie o nouă ameninţare semnificativă la adresa justiţiei internaţionale, se apreciază în raport. "Dar este tragic faptul că principiile dreptului internaţional şi instrumentele de acţiune multilaterală care ne-ar putea proteja de aceste atacuri sunt subminate, marginalizate sau distruse de guvernele puternice", a declarat Irene Khan. "Guvernele îşi pierd busola morală, sacrificând valorile universale ale drepturilor omului, într-o încercare oarbă de asigurare a securităţii. Acest eşec al guvernelor este o concesie periculoasă făcută grupărilor armate. Agenda Administraţiei Statelor Unite privind securitatea generală este lipsită de viziune şi de principiu. Încălcarea drepturilor omului chiar în SUA, ignorarea abuzurilor comise în exterior, recursul la forţa armată unde şi când aleg ei, au subminat justiţia şi libertatea, transformând lumea într-un loc şi mai periculos", a continuat secretarul general al Amnesty International. 

Raportul detaliază cazurile de ucidere a civililor de către trupele coaliţiei sau de către grupările armate în Irak. Torturile sau relele tratamente aplicate sutelor de deţinuţi din Irak, de la Guantanamo, din Afganistan sau din alte regiuni, demonstrează vulnerabilitatea celor aflaţi în custodia Statelor Unite şi aliaţilor lor fără a fi acuzaţi, judecaţi, fără a avea acces la un avocat, încălcând astfel Convenţiile de la Geneva. 

Războiul împotriva terorismului şi războiul din Irak au condus la un nou val de abuzuri şi au distras atenţia de la conflicte mai vechi, precum cele din Cecenia, Columbia, Republica Democratică Congo, Sudan, Nepal, sau violenţele din Israel şi teritoriile ocupate. "În timp ce guvernele erau obsedate de ameninţarea armelor de distrugere în masă din Irak, ele au permis proliferarea adevăratelor arme de distrugere în masă - nedreptatea, sărăcia, discriminarea, rasismul, comerţul necontrolat al armelor de mici dimensiuni, violenţele comise asupra femeilor, abuzurile asupra copiilor", a afirmat reprezentanta organizaţiei. 

Amnesty International a atras atenţia asupra abuzurilor şi ipocriziei guvernelor, dar şi asupra creşterii puterii şi acţiunilor societăţii civile, amintind în acest sens amplele demonstraţii organizate în 2003, în numeroase regiuni, ca urmare a unor situaţii de criză sau a încălcărilor drepturilor individuale.

Baza navală americană de la Guantanamo rămâne un subiect de preocupare pentru anul 2004, se subliniază în raport. În 2003, "mai mult de 600 de indivizi au fost închişi la Guantanamo pe termen nelimitat, fără a fi sub jurisdicţia tribunalelor americane, într-un vid juridic fără precedent", continuă raportul. 

Şi alte două ţări mari, Rusia şi China, sunt criticate de Amnesty International. Organizaţia susţine că în anul 2003, în Cecenia forţele de securitate ruse au continuat să tolereze gravele încălcări ale drepturilor omului şi ale dreptului internaţional umanitar. China, ţară în care preşedintele Hu Jintao a ajuns la putere în 2003, a făcut unele progrese, dar liderul chinez nu a luat nici o măsură pentru a pune capăt actelor de tortură, care rămân o practică frecventă, se mai arată în raport. 

Organizaţia Amnesty International este extrem de îngrijorată de situaţia din închisorile militare americane din Afghanistan, unde securitatea continuă să se degradeze. Potrivit raportului, "armata americană este responsabilă pentru numeroase cazuri de detenţie arbitrară. Bărbaţi şi adolescenţi sunt arestaţi, închişi şi transferaţi, fără respectarea cadrului legal". "Există îngrijorări serioase în privinţa condiţiilor de detenţie de la baza Bagram, unde circa o sută de persoane sunt închise fără să se respecte cadrul legal", se subliniază în raport. Un purtător de cuvânt militar american a recunoscut recent că aproximativ 350 de persoane sunt închise la baza din Bagram, cea mai importantă din Afganistan. 

"Situaţia de securitate continuă să se deterioreze în întreaga ţară, în special în nord, sud şi sud-est. Guvernul central nu deţine de fapt nici un control în afara capitalei Kabul", avertizează Amnesty International. Grupările armate şi comandamentele regionale, unele susţinute în continuare de Statele Unite, şi-au consolidat puterea şi acţionează în condiţiile unei impunităţi totale. Diferite facţiuni armate au fost implicate în confruntări sporadice. Potrivit raportului, "aceste grupări armate sunt responsabile pentru grave încălcări ale drepturilor omului în zonele pe care le controlează - răpiri, detenţii arbitrare, confiscarea de pământuri sau bunuri, violuri, muncă şi înrolare forţată". 

Nu s-a înregistrat "o ameliorare semnificativă a economiei sau a infrastructurilor statului Afganistan", se afirmă în raport. "Fenomenul copiilor constrânşi să muncească este extrem de răspândit şi nu poate fi controlat în această ţară. Producţia de droguri a crescut, fiind organizată de comandanţii militari regionali şi de grupările armate". Sistemul judiciar rămâne total ineficient şi extrem de politizat, fiind încălcate în special drepturile femeilor. "Poliţia a eşuat în ceea ce priveşte apărarea drepturilor omului. În unele cazuri, chiar forţele de ordine sunt responsabile pentru numeroase lezări ale acestor drepturi", se afirmă în raport. Organizaţia informează că membrii poliţiei afgane comit "torturi şi recurg la detenţia arbitrară pentru a obţine câştiguri financiare". "Femeile şi fetele continuă să fie victimele a numeroase acte de violenţă. Sunt foarte răspândite violurile şi violenţele sexuale, comise de membrii unor facţiuni armate, se înregistrează căsătorii forţate, violenţe domestice, aceste acte fiind susţinute activ sau printr-o pasivitate complice de către agenţii de stat, de grupările armate, familii şi comunităţi". În anumite zone rurale, femeile continuă să facă obiectul unor tranzacţii pentru rezolvarea disputelor sau conflictelor dintre familii şi comunităţi. De asemenea, "chiar dacă în afganistan funcţionează numeroase publicaţii şi posturi de radio, ziariştii primesc frecvent ameninţări, din cauza criticilor la adresa autorităţilor".

Drepturile omului au fost încălcate pe scară largă şi în Orientul Mjlociu, în anul 2003, numărul victimelor conflictelor armate înregistrând o creştere din cauza războiului din Irak, potrivit raportului anual al organizaţiei Amnesty International. "În pofida promisiunilor de aplicare a reformelor, formulate de instituţiile publice, în întreaga regiune au fost înregistrate încălcări grave ale drepturilor omului. Principalele tratate internaţionale referitoare la drepturile omului, ratificate de majoritatea guvernelor, au fost incluse în legislaţii doar în cazuri rare şi nu au fost respectate în practică", apreciază organizaţia, care consideră că "absenţa garanţiilor fundamentale a favorizat arestările şi reţinerile arbitrare din motive politice, detenţia prelungită, comiterea unor acte de tortură şi aplicarea unor rele tratamente". 

Într-o manieră generală, "normele minime care trebuie să garanteze corectitudinea proceselor au fost încălcate". Organizaţia a subliniat numărul scăzut al "sistemelor sau mecanismelor independente care au ca misiune desfăşurarea unor anchete aprofundate şi imparţiale asupra încălcării drepturilor omului". 

Populaţia din regiune a fost extrem de afectată de conflictele armate, în special de războiul din Irak şi de continuarea Intifadei palestiniene. După înlăturarea de la putere a lui Saddam Hussein, "Irakul a fost marcat de absenţa securităţii pentru populaţia irakiană" şi de "detenţia arbitrară, aplicarea unor rele tratamente şi utilizarea excesivă a forţei de către forţele de ocupaţie". 

Amnesty International consideră că, în Israel şi în teritoriile palestiniene ocupate, "numărul victimelor - printre care figurează şi numeroşi copii - continuă să crească". Politica israeliană şi zidul de securitate construit de statul evreu în Cisiordania "au redus considerabil liberatatea de mişcare" şi au permis încălcarea "a numeroase drepturi ale palestinienilor din Cisiordania". Drepturile fundamentale au fost încălcate în regiune şi din cauza războiului împotriva terorismului. Potrivit raportului, acest război "a servit drept pretext pentru legitimizarea anumitor practici, cum ar fi detenţia administrativă prelungită sau procesele incorecte". 

Potrivit documentului, "societatea civilă a sporit presiunile pentru a obţine o mai mare liberate de expresie şi de asociere şi a militat împotriva discriminării femeilor". Ca şi în anii precedenţi, refugiaţii şi solicitanţii de azil "au avut de suferit din cauza absenţei mecanismelor de protecţie", se afirmă în raportul care citează cazul refugiaţilor palestinieni din teritoriile ocupate, dar şi din Liban şi Irak, unde sunt victimele discriminării, iar "aspectul liberei circulaţii rămâne o problemă majoră". Amnesty International evocă lupta dificilă a apărătorilor drepturilor omului din regiune, dar este de părere că acordarea premiului Nobel pentru Pace iranianului Shirin Ebadi "a contribuit la promovarea cauzei acestora în Iran şi în întreaga regiune".

Potrivit raportului, guvernele din Europa şi Asia Centrală, în special din Marea Britanie şi Rusia, au încălcat în 2003 drepturile omului sub pretextul combaterii terorismului. "Instituţiile publice ale unor ţări din zonă au adoptat texte legislative în domeniul antiterorismului, care constituie un real regres, lezând astfel protejarea refugiaţilor şi limitând dreptul la exprimare şi asociere", se arată în raport. 

Organizaţia a denunţat în special acţiunea autorităţilor britanice, care au reţinut, pe termen nelimitat şi fără a fi supuse procedurilor de judecată, un număr de 14 persoane suspectate de terorism, care au fost închise în centre de maximă securitate. Doi dintre suspecţi au fost eliberaţi în anul 2004. 

În raport este criticată şi Spania, din cauza refuzului acestei ţări "de a spori garanţiile aplicabile în cazul suspecţilor reţinuţi în baza legislaţei antiteroriste". Un judecător spaniol "a ordonat închiderea singurului cotidian în întregime în limba bască şi zece colaboratori ai publicaţiei au fost plasaţi în detenţie, în baza legislaţiei antiteroriste, în detrimentul libertăţii de exprimare", se arată în raport. 

Pe întreg continentul european, "rasismul, discriminarea şi intoleranţa, antisemitismul şi islamofobia constituie în continuare fenomene îngrijorătoare", potrivit Amnesty International. Cazuri de rele tratamente cu caracter rasist, atribuite reprezentanţilor forţelor publice, au fost semnalate în multe ţări din regiune - Belgia, Bulgaria, Spania, Franţa, Grecia, Italia, Polonia, Rusia, Slovacia şi Slovenia. 

În ceea ce priveşte Franţa, Amnesty International şi-a exprimat îngrijorarea faţă de relele tratamente la care sunt supuşi străinii expulzaţi şi faţă de atitudinea rasistă a poliţiei. În raport se critică "absenţa, în cadrul Uniunii Europene, a unei determinări politice reale de a sancţiona încălcările drepturilor omului, comise chiar în interiorul frontierelor organizaţiei". Majoritatea cazurilor de încălcare a acestor drepturi au fost semnalate în ţările din Balcani şi cele din cadrul fostei Uniuni Sovietice. Potrivit raportului, "cazuri de tortură şi aplicarea unor rele tratamente au fost semnalate în întreaga Europă, în special în Albania, Republica Moldova, România, Serbia-Muntenegru şi Turcia".

 

4. Opinii privind reformarea sistemului bugetar al Uniunii Europene 

 

Recent, Biroul Naţional de Audit din Marea Britanie şi-a publicat raportul referitor la bugetul UE şi, la fel ca şi Curtea europeană de Conturi a ajuns la concluzia că mai există slăbiciuni în sistemul de contabilitate al Uniunii şi că va fi nevoie de mai mult timp decât s-a anticipat pentru implementarea actualelor reforme. 

Potrivit expeţilor britanici, în rezolvarea acestor probleme, este important să fie înţelese diferenţele dintre UE şi un guvern naţional. În majoritatea guvernelor naţionale cel mai puternic, după prim-ministru, este ministrul de finanţe, care decide nivelul cheltuielilor. Acest echilibru al puterii este diferit în UE, iar Direcţia Generală de Buget nu se bucură de aceeaşi autoritate ca Ministerul de Finanţe dintr-un guvern naţional. Există două motive care explică acest fapt. În primul rând, deciziile principale referitoare la cheltuieli sunt luate în altă parte. Astfel, cheltuielile pentru agricultură sunt propuse de Direcţia Generală pentru Agricultură şi adoptate de Consiliul Agricol fără nici un fel de referire la Direcţia Generală pentru Buget. În al doilea rând, Comisa nu are nici măcar competenţa de a colecta taxe, şi în acest fel, funcţia crucială a unui Minister de Finanţe - de stabilire a nivelului de cheltuieli - lipseşte.

Fără aceste competenţe, rolul Direcţiei Generale pentru Buget în procesul de colectare a taxelor şi de stabilire a cheltuielilor este limitată la colectarea datelor referitoare la cheltuieli şi la alcătuirea unui proiect de buget care este trimis către Consiliu. În acest fel, direcţia funcţionează ca o parte integrantă a "departamentului de cheltuieli" şi nu ca un organism independent de cercetare a modului de cheltuire a banilor alocaţi.

Acest rol a fost evidenţiat în recentele discuţii dintre Comisie şi Consiliu privind cadrul financiar pentru perioada 2007-2013. Comisia a anunţat ca va cere o creştere a cheltuielilor de până la 1,24% din PIB. Aproape în acelaşi moment, cei ce contribuie la bugetul comunitar au anunţat că doresc să îngheţe cheltuielile la nivelul actual de aproximativ 1% din PIB.

"Este o situaţie suprarealistă", apreciază experţii britanici, cu una dintre părţi încercând să înfăţişeze o creştere de 20% a cheltuielilor ca fiind "între limitele actuale de cheltuieli", în timp ce cealaltă parte doreşte o îngheţare a nivelului actual de cheltuieli, prezentând măsura ca pe o reducere semnificativă. În multe privinţe, este un lucru tipic procesului birocratic, consideră Biroul naţional de Audit britanic. Partea responsabilă de alcătuirea bugetului de cheltuieli doreşte mai mulţi bani, partea responsabilă de vărsarea contribuţiilor bugetare oferă mai puţini bani, iar rezultatul este undeva între cele două cote. 

Urmarea ar fi că odată cu trecerea timpului, departamentele de cheltuieli vor decide modul în care vor fi cheltuiţi bani pe care au reuşit să îi obţină. O parte din aceşti bani au fost deja alocaţi, dar, probabil, a fost lăsată o marjă de eroare. Odată ce a obţinut banii, orice bun birocrat va face tot ce este necesar pentru a se asigura că banii sunt cheltuiţi. În companii şi corporaţii, dacă nu îţi cheltuieşti toţi banii înseamnă că nu ai nevoie de toţi, aşa că data viitoare se vor primi mai puţini. Problema este că oamenii sunt motivaţi să cheltuie banii, nu să obţină rezultate. În consecinţă, banii sunt cheltuiţi pe tot felul de activităţi marginale cu singurul scop de a se asigura că banii de la buget sunt folosiţi pentru activităţile care constituie specificul diverselor departamente. 

O altă consecinţă a acestei mentalităţi de cheltuire este aceea că există relativ puţine stimulente pentru a se asigura că banii sunt bine cheltuiţi şi că nu există abuzuri. Contrar unor rapoarte sumbre, experţii britanici apreciază că UE nu este, în principiu, coruptă şi nici nu există abuzuri sistematice, la fel cum scandalurile de tip Eurostat nu demonstrează o slăbiciune simptomatică a sistemului. Este adevărat că atunci când legătura dintre cheltuieli şi "performanţă versus obiective" este slăbită, posibilitatea unor pierderi, dar şi a unor fraude este din ce în ce mai mare. Odată ce această stare de lucruri s-a instaurat, a devenit aproape imposibil pentru o agenţie internă precum OLAF să o cerceteze şi la fel de imposibil şi pentru Parlamentul European să o analizeze. Pentru a face acest lucru într-o manieră eficientă este necesară o a doua evaluare independentă a fiecărei decizii de cheltuieli şi crearea unui sistem birocratic "din umbră" care să efectueze aceste sarcini. Într-o perioadă în care dezbaterea publică se îndreaptă către analiza faptului dacă UE funcţionează eficient, aceasta este cu greu o propunere credibilă şi de aceea prima linie de apărare rămâne aceea a auditorilor interni. În acest context, potrivit experţilor britanici, nu a inspirat prea multă încredere situaţia din 2002 când contabilul şef al Comisiei, Marta Andreasen, a descris Uniunea ca "un coşmar contabil", plin de "greşeli şi de scăpari", orice urmă de încredere că această deplorabilă stare de lucruri va fi rezolvată, fiind spulberată când Marta Andreasen a fost suspendată din funcţie. 

În lumina acelei experienţe, nu a fost surprinzător anunţul făcut de auditorul-şef, Jules Muis referitor la "necesitatea unei schimbări culturale complete în cadrul Comisiei". Aceste declaraţii arată un eşec sistematic al culturii managementului în cadrul Comisiei. Aproape în fiecare an, Curtea de Conturi îşi exprimă rezervele în legătură cu sistemul contabil şi cu practicile contabile ale UE. Există două probleme fundamentale care sugerează că şi în cazul în care aceste schimbări sunt efectuate, problemele ar putea persista. Prima problemă este de ordin structural. Regula unui sistem bugetar este aceea că responsabilitatea pentru cheltuirea banilor nu trebuie separată de aceea pentru colectarea banilor. Această regulă este încălcată atunci când, de exemplu, puterile guvernului regional de colectare a veniturile sunt limitate, în timp ce capacitatea lor de a cheltui (şi de a promite cheltuieli) nu este limitată. Rezultatul imediat este, potrivit experţilor, autorităţi locale cheltuitoare, care sunt libere să facă promisiuni ştiind că altcineva, de obicei guvernul central, va plăti pentru ele. Guvernele centrale sunt apoi obligate să răspundă prin limitarea cheltuielilor şi a promisiunilor autorităţilor locale. Rezultatul final este că în lipsa unei alte soluţii, din ce în ce mai multe atribuţii sunt concentrate în mâinile guvernului central şi din ce în ce mai puţine atribuţii sunt delegate către reprezentanţii guvernamentali regionali.

O nepotrivire similară între colectarea veniturilor şi cheltuieli există şi în UE, aici banii nu vin direct de la contribuabili, ci de la cele 25 de guverne naţionale, dintre care unele sunt beneficiare nete, iar altele contribuabile nete. Experţii consideră că UE nu poate influenţa această bătălie dintre guverne, pentru că, în cele din urmă, "cine plăteşte orchestra, decide ce melodie se cântă". Cea de a doua problemă este una de comportament şi are legătură cu managementul Comisiei. Este o caracteristică umană, dar nefericită a birocraţiilor că oamenii au tendinţa de a-şi raporta averea în competiţie cu sistemul prin mărimea biroului, a numărului de oameni pe care îi au în subordine şi a bugetului pe care îl au de cheltuit. Este foarte probabil ca eforturile de schimbare a sistemului să întâmpine rezistenţă sau cel puţin inerţie, apreciază experţii.

Cu cât mai mulţi oameni se simt ameninţaţi de schimbări, cu atât singura modalitate de a depăşi această situaţie ar fi aceea de a le oferi o viziune a viitorului în care ei fac ceva care contează. Acest gen de schimbare a culturii managementului este posibilă. Elementul cheie este modul de conducere, multe depinzând acum de viitorul preşedinte al Comisiei Europene.

În ceea ce priveşte procesul bugetar, este nevoie de o cultură a schimbării, iar o propunere radicală a experţilor ar fi următoarea: de ce să nu se aloce toate finanţele UE Direcţiei Generale pentru Buget (ca şi cum ar fi un Minister de Finanţe) şi apoi să se permită diferitelor departamente să ceară alocarea sau realocarea de resurse.

Procesul de licitare ar obliga UE să se concentreze asupra lucrurilor care sunt cu adevărat importante şi să stabilească clar priorităţile, chiar dacă acest lucru are avea drept rezultat faptul că UE face mai puţine lucruri. Procesul de licitare ar crea şi în cadrul Direcţiei Generale pentru Buget un organism care are atât atribuţiile, cât şi stimulentele necesare pentru a se asigura că fondurile sunt cheltuite corect şi eficient, iar procedurile bugetare şi de contabilitate sunt transparente şi eficiente. Este greu de imaginat modul în care respectiva soluţie va putea să eşueze în procesul de îmbunătăţire a procedurilor în care dispersarea banilor a înlocuit politica eficientă şi a devenit un scop în sine, au concluzionat experţii britanici.

